Castor et Pollux
Castor et Pollux er en opera ('tragédie en musique'), der består af en prolog og fem akter, af Jean Philippe Rameau med libretto af Pierre-Joseph Bernard (1708-1775). Librettoen bygger på de græsk-romerske myter om tvillingerne Kastor og Polydeukes (på latin Castor og Pollux), også kaldet Dioskurerne.
Rameau gør i sin opera udstrakt brug af kor med stor dramatisk virkning; desuden indeholder operaen adskillige danse- og balletindslag – træk, der begge er specielle for fransk barokopera.
Castor et Pollux blev uropført i Paris i 1737; i 1754 blev en revideret udgave opført uden prologen og med en ny 1. akt. Operaen fik derefter stor succes med flere hundrede opførelser inden for de første 50 år. I vore dage betragtes den som én af Rameaus fineste operaer.